Návrh na udelenie štátneho súhlasu
 na pôsobenie súkromnej vysokej školy s názvom 
Akadémia médií, odborná vysoká škola mediálnej a marketingovej komunikácie v Bratislave
 
1. Úvod
	Podľa § 113a ods. 3 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov konanie o udelení štátneho súhlasu podľa § 47, ktoré sa začalo pred 1. septembrom 2007, sa dokončí podľa doterajších predpisov. Na základe uvedeného ďalší text vychádza z ustanovení zákona č. 131/2002 Z. z. o vysokých školách a o zmene a doplnení niektorých zákonov v znení zákona 332/2005 Z. z. (ďalej len „zákon o vysokých školách“). Ministerstvo školstva, vedy, výskumu a športu Slovenskej republiky (ďalej len „ministerstvo školstva“) predkladá vláde Slovenskej republiky (ďalej len „vláda“) návrh na udelenie štátneho súhlasu na pôsobenie súkromnej vysokej školy s názvom Akadémia médií, odborná vysoká škola mediálnej a marketingovej komunikácie v Bratislave (ďalej len „návrh“) v súlade s § 47 ods. 1 zákona o vysokých školách“. Vláda prerokúva návrh ministerstva školstva a udeľuje štátny súhlas na pôsobenie súkromnej vysokej školy v súlade s § 47 ods. 6 a § 102 ods. 1 písm. c) zákona o vysokých školách.

2. Návrh a odôvodnenie

	V súčasnosti existuje na území Slovenskej republiky jedenásť súkromných vysokých škôl. Podľa zákona o vysokých školách o pôsobenie ako súkromná vysoká škola môže požiadať iba právnická osoba, ktorá je zriadená alebo založená na vzdelávanie a výskum. Po splnení podmienok jej vláda udelí štátny súhlas na takéto pôsobenie.

	Žiadosť o štátny súhlas na oprávnenie pôsobiť ako súkromná vysoká škola (o štátny súhlas) s názvom Akadémia médií, vysoká škola mediálnej a marketingovej komunikácie v Bratislave v súlade s § 47 zákona o vysokých školách podala na ministerstvo školstva 24. 10. 2006 právnická osoba Akadémia médií, vysoká škola mediálnej a marketingovej komunikácie, n. o. so sídlom v Bratislave, Župné námestie 7, PSČ 815 68, ktorej štatutárnym orgánom – riaditeľom je PhDr. Ján Füle, má právnu formu neziskovej organizácie, je založená na vzdelávanie a výskum, je registrovaná na: Krajský úrad v Bratislave, rozhodnutie o registrácii bolo vydané 24. júla 2006. IČO organizácie je: 37 924 478. 

	Po posúdení tejto žiadosti ministerstvom školstva v zmysle § 47 ods. 5 si ministerstvo vyžiadalo k nej stanovisko od Akreditačnej komisie v súlade s § 47 ods. 6 zákona o vysokých školách. Akreditačná komisia v súlade so zákonom o vysokých školách túto žiadosť posúdila na základe predložených podkladov (dlhodobý zámer, návrhy študijných programov, materiálne, priestorové, informačné, priestorové a najmä personálne zabezpečenie, podklady o kvalifikácii učiteľov a pod.) a na svojom 31. zasadaní konanom v dňoch 14. 2. – 16. 2. 2007 v Tatranských Zruboch po posúdení žiadosti podľa § 82 ods. 2 písm. e) zákona o vysokých školách a v súlade s čl. 5 ods. 7 štatútu Akreditačnej komisie podľa uznesenia č. 31.5.1 súhlasí s udelením štátneho súhlasu právnickej osobe Akadémia médií, vysoká škola mediálnej a marketingovej komunikácie, n. o. so sídlom v Bratislave na pôsobenie ako súkromná neuniverzitná vysoká škola s názvom „Akadémia médií Bratislava“. Zároveň sa vyjadrila, že uvedená vysoká škola je spôsobilá po nadobudnutí účinnosti štátneho súhlasu poskytovať bakalárske študijné programy „mediálna komunikácia“ a „marketingová komunikácia“ v študijnom odbore „3.2.3. masmediálne štúdiá“ v dennej a v externej forme štúdia a odporučila priznanie príslušných práv na štandardnú dĺžku štúdia. Vzhľadom na návrh zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplní niektorých zákonov v znení neskorších predpisov, schválený 3. júla 2007 Národnou radou Slovenskej republiky, v ktorom sa upravujú aj názvy vysokých škôl v závislosti od ich začlenenia medzi odborné vysoké školy, vysoké školy a univerzity, ministerstvo školstva v záujme zjednodušenia postupu zmeny názvu uvedenej vysokej školy po nadobudnutí účinnosti uvedeného zákona požiadalo žiadateľa o vyjadrenie, či súhlasí, aby nová vysoká škola mala názov Akadémia médií, odborná vysoká škola mediálnej a marketingovej komunikácie v  Bratislave (ďalej len „AMB“). Žiadateľ s navrhovanou zmenou názvu súhlasí. Navrhovaný názov je aj v súlade s vyššie uvedeným vyjadrením Akreditačnej komisie. Uvedená úprava je v súlade s pôsobnosťou ministerstva školstva vo vzťahu k zmene názvu po vyjadrení Akreditačnej komisie a od pôvodne žiadaného názvu, ktorý navrhla Akreditačná komisia upraviť, sa odlišuje len vložením slova „odborná“. Ministerstvo školstva po udelení štátneho súhlasu na základe uvedeného vyjadrenia rozhodne o priznaní práv tejto súkromnej vysokej škole udeľovať po úspešnom absolvovaní bakalárskych študijných programov zodpovedajúci akademický titul na štandardnú dĺžku štúdia a o registrácii vnútorných predpisov. 

Napriek kladnému vyjadreniu Akreditačnej komisie predchádzajúce vedenie ministerstva školstva rozhodlo, že návrh nepredloží na medzirezortné pripomienkové konanie a následne na rozhodnutie vláde SR. Žiadateľ sa obrátil na Najvyšší súd SR z dôvodu nečinnosti ministerstva školstva. Podľa rozsudku Najvyššieho súdu Slovenskej republiky vyplýva ministerstvu školstva povinnosť konať a predložiť vláde SR na schválenie predmetný návrh. Vzhľadom na zásadné zmeny v personálnom zabezpečení požiadal minister školstva 23. 3. 2011 o opätovné posúdenie personálneho zabezpečenie Akreditačnou komisiou, Akreditačná komisia prijala v predmetnej veci v dňoch 25. – 27. mája 2011 uznesenie, v ktorom konštatuje, že personálne zabezpečenie študijných programov vrátane novo navrhovaných garantov pre študijné programy „mediálna komunikácia“ a „marketingová komunikácia“ je dostatočné. Na základe uvedeného sa predmetný návrh predkladá až teraz.

	Keďže sú splnené podmienky na udelenie štátneho súhlasu 

navrhuje ministerstvo školstva vláde udeliť štátny súhlas

právnickej osobe uvedenej v druhom odseku bodu 2. tak, aby uvedená právnická osoba bola oprávnená pôsobiť ako súkromná vysoká škola s názvom „Akadémia médií, odborná vysoká škola mediálnej a marketingovej komunikácie v Bratislave “. Sídlom tejto súkromnej vysokej školy je Bratislava.

Dňom platnosti štátneho súhlasu je deň prijatia uznesenia vlády o udelení štátneho súhlasu a deň účinnosti je deň nasledujúci po dni platnosti. Po udelení štátneho súhlasu v súlade so zákonom o vysokých školách ministerstvo školstva udelí vysokej škole príslušné práva a zaregistruje príslušné vnútorné predpisy.

Charakteristika AMB spracovaná na základe pôvodne predložených podkladov (so stavom ku dňu predloženia žiadosti ministerstvu školstva) je uvedená v prílohe.

3. Záver

Akreditačná komisia vydala súhlasné stanovisko k obidvom predloženým študijným programom a odporučila udeliť štátny súhlas na pôsobenie uvádzanej súkromnej vysokej školy.

	Z uvedeného vyplýva, že právnická osoba Akadémia médií, vysoká škola mediálnej a marketingovej komunikácie, n. o. so sídlom v Bratislave spĺňa podmienky určené zákonom o vysokých školách a ostatnými všeobecne záväznými právnymi predpismi, a preto ministerstvo školstva odporúča vláde udeliť jej štátny súhlas – oprávnenie pôsobiť ako súkromná vysoká škola s názvom Akadémia médií, odborná vysoká škola mediálnej a marketingovej komunikácie v Bratislave.